KKNK: Wees bedag op inbrake by motors, sê polisie | Netwerk24
Deur Jackie Kruger 21 Maart 2019 18:41
Lede van die polisie se berede eenheid patrolleer Donderdag Baron van Rheedestraat in Oudtshoorn gedurende die Klein Karoo Nasionale Kunstefees (KKNK). Foto: Jackie Kruger
Die KKNK het Donderdag begin en duur tot eerskomende Woensdag.
Motorinbrake is elke jaar ’n groot probleem, sê kapt. Malcolm Pojie, ’n polisiewoordvoerder. “Ons vra mense om asseblief nie waardevolle items oop en bloot in motors te los waar verbygangers of opportunistiese misdadigers dit kan sien nie. Sluit dit in die kattebak toe of los dit by jou blyplek.”
Volgens hom verloop die eerste dag van die KKNK rustig en is nog geen ernstige misdaad aangemeld nie. Teen Donderdagmiddag is ook nog geen grypdiefstal aangemeld nie.
Hy sê ’n gesamentlike operasionele sentrum by die fees bestaan uit belanghebbendes soos die polisie, veiligheidsmaatskappye, wetstoepassingsbeamptes, die munisipale en provinsiale verkeersdepartement en die departement van maatskaplike ontwikkeling. “Laasgenoemde help byvoorbeeld indien jong kinders by misdade betrokke sou wees,” sê Pojie.
Ongerymdhede of noodgevalle moet telefonies by die sentrum by 044 203 8656 aangemeld word.
Alan Winde, die DA se premierskandidaat vir die Wes-Kaap en Wes-Kaapse LUR vir gemeenskapsveiligheid, het die sentrum Donderdag besoek.
Volgens Pojie doen die polisie se spesialiseenhede soos die honde-eenheid en die berede eenheid ook diens by die fees.
Pojie sê beurtkrag is deel van die polisie se bestuursplan vir die fees en alle gebiede – feesterreine ingesluit – word tydens beurtkrag gepatrolleer. Volgens hom is die risiko vir misdaad hoër gedurende beurtkrag omdat dit donker is.
Lede van die gesamentlike operasionele sentrum is gereeld in gesprek met mekaar en vergader daagliks. Ongerymdhede of noodgevalle moet telefonies by die sentrum by 044 203 8656 aangemeld word.
Noodhulppunte is by die sentrum en in die Kuierbuurt beskikbaar.
Besoekers word gevra om nie alleen rond te loop nie, veral saans, maar om eerder van die KKNK se pendeldiens gebruik te maak. Dié diens is beskikbaar van 08:00 tot 22:00 voor die Langenhoven-gedenkbiblioteek in Voortrekkerweg. Kaartjies kos R20 per rit. Deur van die pendeldiens gebruik te maak sal mense ook help dat minder motors in die dorpsgebied voorkom.
Meer oor: Inbrake | Kknk2019 | Misdaad | Diefstal
N12 tussen George en Oudtshoorn oop vir KKNK